**Správa o činnosti ZO DHZ v Plavnici**

**za rok 2018**

 17. 02. 2019

**Vážení priatelia, hasičky, hasiči, milí hostia!**

 Rok 2018 bol pre našu dobrovoľnú hasičskú organizáciu veľmi významný. Oslávili sme 100 rokov od založenia dobrovoľného hasičského zboru v Plavnici, a tak všetka činnosť sa niesla v znamení našej storočnice.

 Prípravy storočnice sa začali už v roku 2016, kedy s pomocou nebohej kantorky Agnesy Cincuľovej, ktorá sa dobre poznala s kardinálom Jozefom Tomkom a telefonátmi nášho duchovného otca Petra Ružbarského sa nám podarilo získať relikviu sv. Floriána, patróna hasičov.

 Členskú základňu koncom roka 2018 tvorilo 103 členov, z toho 16 žien. V počte členov patríme na druhé miesto v okrese. Začiatkom roka 2019 sa členská základňa znížila na 99 členov, z toho 13 žien. K jednému zaslúžilému členovi DPO SR, p. Fröhlichovi Jánovi, pribudol ďalší náš člen, Rudolf Krajger, ktorý si medailu prevezme v apríli v Bratislave.

 Výber členských príspevkov a ich odovzdanie na územný výbor DPO je dlhoročne stopercentný, čo potvrdzuje aj vzťah členov k našej základnej organizácii. Takisto pravidelne zasielame aj písomné materiály o našej činnosti v priebehu roka. Dôležité je, aby naša hasičská organizácia bola veľká nielen do počtu členov, ale aby aktívne pôsobila pri plnení plánovaných úloh aj pri mimoriadnych udalostiach na pomoc občanom obce.

 Spolupráca s hasičmi (stražakmi) z Poľskej republiky sa úspešne rozvíja už piaty rok. Delegácia z PZ sa zúčastnila našej VČS 03. 01. 2018. My sme im návštevu oplatili 28. 01. na ich výročnom hodnotení.

 Tak sa 17. 02. 2018 naši mladí hasiči zúčastnili súťaže v PR, kde dosiahli dobré výsledky. Takisto 10. 09. sa žiaci zúčastnili súťaže v Poľsku, kde získali 1. miesto.

 Naši kolegovia, stražáci z PZ, sa zúčastnili aj na oslave našej storočnice 05. 05. 2018. Nasledovala naša návšteva v Brzezne 13. 05. popoludní, kde sme sv. omšou slávili nášho patróna, sv. Floriána. Po sv. omši a sprievode bol slávnostný nástup a spoločné posedenie. Priatelia z Poľska sa zúčastnili na našej halovej súťaži MH organizovanej 08. 11. s dvomi družstvami. Tento rok, 05. 01. 2019, sme sa zúčastnili VČS v Brzezne.

 Hlavným dňom roku 2018 bol pre nás 5. máj. Bol to deň osláv 100 rokov založenia dobrovoľného hasičského zboru v Plavnici. Vďaka nášmu duchovnému otcovi, Petrovi Ružbarskému, prijal pozvanie na našu slávnosť biskup – ordinár ozbrojených síl a ozbrojených zborov Slovenskej republiky František Rábek.

 V slávnostnom sprievode so zástavami sme sa od základnej školy presunuli do nového kostola, kde biskup Rábek s ďalšími kňazmi o 10:00 hod. celebroval sv. omšu. V závere sv. omše požehnal novú hasičskú zástavu DHZ Plavnica a tiež základný kameň krížovej cesty, ktorá sa vybudovala od nového kostola až na cintorín.

 Po sv. omši bol slávnostný obed a nasledoval presun do areálu ZŠ, kde bol slávnostný nástup. Predseda ZO, Ing. Štefan Kyšela, predniesol správu o DHZ Plavnica za roky 1918 – 2018, čiže založenie, zakladateľov a činnosť hasičov za 100 ročné obdobie.

 Po prednesení správy boli ocenení jednotliví členovia vecnými darmi, medailami, ako aj ďakovnými a pamätnými listami. Ocenení boli aj predstavitelia zastupiteľstva obce, ako aj ďalší občania, ktorí napomáhajú hasičom v obci.

 Celé popoludnie prebiehalo posedením pri guláši, ľudovej hudbe, ukážke hasičskej techniky.

 Na oslavách sa okrem našich hasičov zúčastnili aj hasiči zo susedných obcí so zástavami, ako aj priatelia stražaci družobného Brzezna z PR, ktorí prišli autobusom a pomohli skrášliť naše oslavy.

 V roku 2014 bol Vládou SR schválený „Návrh celoplošného rozmiestnenia síl a prostriedkov hasičských jednotiek na území Slovenskej republiky“. Podľa tohto návrhu sa dá získať po splnení určitých podmienok od štátu dotácia na techniku, školenia, výstroj a výzbroj z prostriedkov DPO SR. V roku 2016 sme dostali 2 000 €, v roku 2017 3 000 € a v minulom roku znovu 3 000 €, ktoré sme použili na vybavenie vozidla, výstroje a výzbroje.

 Pravidelne vykonávame preventívne protipožiarne prehliadky. Preventivár p. Fedorko dôsledne prepracoval písomné materiály a dokumentáciu o prehliadkach. Prehliadky sa konajú postupne po 100 domoch ročne, dopĺňajú sa dohliadkami, ak bol objekt nedostupný alebo jeho majiteľ nebol doma. Úlohou je, aby podľa zákona každý objekt bol skontrolovaný raz za 5 rokov.

 Zásahy a cvičenia:

 Už 08. 01. 2018 došlo k požiaru komína rodinného domu v Plavnica č. 417. Zasahovali 4 členovia ZO s autom IVECO DAILY. Požiar lokalizovali za necelú hodinu pomocou práškových hasiacich prístrojov.

 21. 10. 2018 sme sa zúčastnili na taktickom cvičení v obci Šarišské Jastrabie.

Za posledné 2 roky sa nám veselšie hodnotia športové hasičské súťaže.

 V roku 2018 sa naše družstvá mužov a žien zúčastnili súťaží OKRESNEJ HASIČSKEJ LIGY, kde skončili celkovo na druhých miestach. Takisto sa zúčastnili okresných súťaží, kde dokonca muži postúpili na Šarišský pohár, ktorý bol 11. 08. vo Sveržovej (okres BJ), kde obsadili 7. miesto.

 V OHL sa zúčastnili 13 súťaží a tiež súťažili v pohárových súťažiach (10), kde dosahovali pekné výsledky.

 S pomocou sponzorov, ale hlavne obecného úradu, bola pre hasičov zakúpená športová striekačka, ktorá im pomáha pri dosahovaní úspešných výsledkov.

 Mladí hasiči sa 02. 06. 2018 zúčastnili na súťaži mladých hasičov v Novej Ľubovni, kde v rámci okresu dosiahli 2. miesto a v pohárovej súťaži „Memoriál p. Rusiňáka“ 3. miesto.

 Na súťaži 21. 07. v Plavnici obsadili MH – dievčatá 1.miesto, chlapci 3. miesto.

 Halová súťaž MH 08. 11. – dievčatá 2. a 3. miesto, chlapci 1. a 7. miesto. Zaujímavé je, že 7. miesto obsadili veľmi malí chlapci, ktorá môžu ako žiaci súťažiť ešte veľa rokov.

 Mladí hasiči, ako bolo spomenuté, boli 2x na súťaži v Brzezne – 17. 02. a 10. 09. 2018.

 Na záver roka, 26. 12., hasiči zorganizovali halový futbalový turnaj hasičov v plavnickej telocvični. Naše družstvá obsadili 2. a 3. miesto.

Okrem futbalového turnaja ZO DHZ zorganizovala:

21. 07. 2018

* 1. ročník pohárovej súťaže MH
* súťaž OHL
* okrskovú súťaž
* nočnú pohárovú súťaž

08. 11. 2018

* 18. ročník halovej súťaže MH

 Pravidelne sa zúčastňujeme IMZ okrsku č. 4. Jarné bolo 29. 04. 2018 v Hromoši, jesenné 01. 12. 2018 v Šambrone.

 Na IMZ sa vyhodnocuje predchádzajúce obdobie a určujú úlohy, ktoré sú pred nami, ako VČS, súťaže, cvičenia, školenia.

 Celkovú činnosť hasičských organizácií vyhodnocuje územný výbor na základe odoslaných údajov z jednotlivých akcií počas celého roka. Výsledky za rok 2018 budú známe na jarnom IMZ, ktoré sa bude konať u nás v Plavnici.

 Pokračujeme v náboženských akciách, stojkách pri Božom hrobe, procesii slávneho vzkriesenia. Je chvályhodné, že mladí a nielen hasiči, pokračujú v tradíciach našich predkov.

 Na našu činnosť má veľký vplyv aj dobrá spolupráca s obecným úradom, so školou a žiakmi – mladými hasičmi. Tiež po duchovnej stránke s farským úradom.

 Aj rok 2019 bude pre našu hasičskú organizáciu veľmi zaujímavý a máme sa na čo tešiť. Budeme plniť úlohy schválené na VČS, rozvíjať spoluprácu s obecným úradom, so stražakmi z Brzezna.

 Bude sa rekonštruovať požiarna zbrojnica, keďže nám schválili finančnú dotáciu. Aj my, hasiči, môžeme brigádnicky pomôcť pri jej oprave a skultúrnení priestorov zbrojnice.

 Techniku budeme využívať na službu občanom, chrániť ich životy a majetky.

 Naďalej budeme pokračovať v náboženských akciách. Zúčastníme sa rôznych školení, súťaží pripravenosti hasičských družstiev, pohárových súťaží.

 Koncom júla zorganizujeme 3. ročník o pohár starostu obce.

 V novembri zorganizujeme 19. ročník halovej súťaže mladých hasičov.

 Budeme rozvíjať spoluprácu s priateľmi z Poľskej republiky.

 Rok 2018 bude pre nás pamätným. Jednak oslavami storočnice, ale aj dosiahnutými výsledkami.

 Za pomoc a podporu našej organizácie chcem poďakovať nášmu duchovnému otcovi Petrovi Ružbarskému, za prácu a podporu p. starostovi Rasťovi Grichovi, ktorý je našim členom, a tiež p. Žoldákovi, p. Krajgerovi, p. Kyseľovi Matúšovi, Krajgerovi Ferkovi za organizovanie jednotlivých akcií, súťaží. Takisto vodičom hasičského auta, ako aj vám všetkým, ktorí sa zapojili do našich akcií a ste členmi našej organizácie.

 Do roku 2019 vám všetkým prajem pevné zdravie, veľa športových a osobných úspechov.

Ing. Štefan Kyšela

 predseda DHZ Plavnica